นายกฯ ไม่หวั่น ปฏิวัติซ้อน วอน ทุกฝ่ายร่วมมือปฏิรูป ปท.
นายกฯ วอนทุกฝ่ายร่วมมือปฏิรูปประเทศ ชี้ ประชาธิปไตยสร้างมาหลายปีไม่สำเร็จ ยังต้องใช้ไม้ค้ำพยุง ย้ำทุกอย่างเป็นไปตามโรดแม็ป เชื่อ มีทหารได้อะไรมากกว่าที่คิด เพราะทหารไม่มีค่าย-ไม่แบ่งขั้ว ยัน ไม่กลัวกระแสปฏิวัติซ้อน ท้าใครพร้อมทำยกมือขึ้น,วันที่ 27 ม.ค. ที่โรงเรียนเตรียมทหาร จ.นครนายก มูลนิธิศิษย์เก่าโรงเรียนเตรียมทหารและโรงเรียนเตรียมทหาร และสถาบันวิชาการป้องกันประเทศ จัดงานวันสถาปนาโรงเรียนเตรียมทหารครบรอบ 58 ปี และงานเกียรติยศจักรดาว ประจำปี 2559 โดยมี พล.อ.ประยุทธ์ จันทร์โอชา นายกรัฐมนตรีและหัวหน้า คสช. เป็นประธานในพิธี พร้อมด้วย พล.อ.ประวิตร วงษ์สุวรรณ รองนายกฯ และ รมว.กลาโหม พล.อ.ไพบูลย์ คุ้มฉายา รมว.ยุติธรรม พล.อ.อนุพงศ์ เผ่าจินดา รมว.มหาดไทย พล.อ.อุดมเดช สีตบุตร รมช.กลาโหม พล.อ.ปรีชา จันทร์โอชา ปลัดกระทรวงกลาโหม พล.อ.สมหมาย เกาฏีระ ผบ.ทหารสูงสุด พล.ร.อ.ณะ อารีนิจ ผบ.ทร. พล.อ.อ.ตรีทศ สนแจ้ง ผบ.ทอ. พล.ต.อ.จักรทิพย์ ชัยจินดา ผบ.ตร. โดยศิษย์เก่าทุกรุ่นเดินทางมาร่วมงานอย่างคับคั่ง,ต่อมา เวลา 09.00 น. นายกรัฐมนตรี นำวางพานพุ่มสักการะพระบรมราชานุสาวรีย์ รัชกาลที่ 5 และวางพวงมาลาอนุสรณ์สถาน โรงเรียนเตรียมทหาร จากนั้น ศิษย์เก่าทุกรุ่นร่วมกันแสดงมุทิตาจิตแด่อดีตผู้บังคับบัญชา ครู-อาจารย์ พร้อมมอบรางวัลจักรดาวสดุดี และมอบรางวัลเกียรติยศจักรดาว แก่ศิษย์เก่าดีเด่นประจำปี 2559,ทั้งนี้ พล.อ.ประยุทธ์ กล่าวว่า ในนามของศิษย์เก่า ขอยกย่องทุกคนที่ได้ปฏิบัติหน้าที่ด้วยความกล้าหาญ เสียสละ สมเกียรติยศ ศักดิ์ศรีของชาติ ทำให้ตอบคำถามที่ถามว่า มีทหารไปเพื่ออะไร ก็เพราะว่าทหารทุกคนรักษาแผ่นดิน ให้คนที่ถามและคนอีก 70 ล้านคนได้อยู่ ดังนั้น อยากให้ทุกคนช่วยกันทำความเข้าใจกับประชาชนให้เขารู้คุณค่าของทหาร ตนขอแสดงความยินดีกับผู้ที่ได้รับรางวัลที่ทำประโยชน์ต่อกองทัพ ประเทศชาติ ประชาชน นำไปสู่ความภาคภูมิใจของโรงเรียนเตรียมทหาร คนที่ได้รับรางวัลในวันนี้ หลายคนยังอยู่ในราชการ ก็ขอให้ปฏิบัติหน้าที่ด้วยความเข้มแข็ง ส่วนคนที่เกษียณอายุราชการ ก็ยังมาช่วยทำงานเพื่อประเทศชาติ ถึงแม้จะมีคนฟังเพียงคนเดียว ตนก็จะพูดต่อไป เพราะบ้านนี้ เมืองนี้ ไม่มีใครพูด เราถือเป็นสายเลือดเดียวกัน ประเทศไทยต้องเดินหน้าต่อไปได้ภายในเวลาที่มี ไม่ใช่เพราะศักดิ์ศรีของตน แต่เป็นเพราะศักดิ์ศรีความเป็นคนไทยทั้งประเทศ ตนย้ำว่า พวกเรามาจากต้นกำเนิดเดียวกัน ดังนั้น ไม่มีวันแยกออกจากกันได้ วันนี้เราต้องมาช่วยกันเพื่อทำให้เกิดประวัติศาสตร์ที่ดี และพัฒนารักษาประเทศชาติ ศาสนา พระมหากษัตริย์ ประชาชน ให้เข้มแข็ง,พล.อ.ประยุทธ์ กล่าวตอนหนึ่งว่า การทำงานให้ประเทศชาตินั้น ไม่มีวันจบสิ้น ฝากทุกคนช่วยเรียนรู้หลายๆ อย่าง การเรียนทุกคนมุ่งหวังให้เรียนจบได้ปริญญา แต่สิ่งที่จะช่วยพัฒนา คือ การเพิ่มการเรียนรู้ ทำอย่างไรให้คนมีความเข้มแข็ง รู้ตัวเองว่าจะเป็นอะไรในอนาคต ส่วนทหาร มีทุกสาขา สามารถพัฒนาประเทศชาติได้ ดังนั้น ขอให้รู้แบบลึกซึ้ง รู้ให้ครบ เพราะเขาหาว่าเราแข็งแรงแต่ไม่ฉลาด แต่ที่ผ่านมามีทหารจบ ดร.เป็นจำนวนมาก เป็นความภาคภูมิใจ ตนพูดกับสื่อทะเลาะกันทุกวัน เพราะเราต้องร่วมมือกันปฏิรูปประเทศ ต้องอาศัยทุกคนช่วยกัน เพราะเราติดกับดักประเทศของตัวเอง โดยเฉพาะปัญหาคำว่า ประชาธิปไตย ตนมายืนตรงนี้เพื่ออะไร เราต้องเพิ่มการเรียนรู้พัฒนาทรัพยากรให้เข้มแข็ง เพราะกรุงโรมไม่ได้สร้างภายในวันเดียว ประชาธิปไตยเราสร้างมาหลายปีไม่สำเร็จ ต้องใช้ไม้ค้ำพยุงตลอดเวลา,ผมพูดแล้วรู้สึกเบื่อหน่ายที่ต้องมาสู้รบ ถามว่า ทหารน่ารังเกียจตรงไหน เขาพยายามสลายทหารให้ได้ ดังนั้น ขอให้ไปบอกใครก็ไม่รู้ว่า เราไม่ได้หวงสถาบัน แต่เราต้องเป็นแกนให้รัฐและประชาชนช่วยกัน รัฐบาลนี้แม้ว่า ผมจะใช้กฎหมายพิเศษ การพบปะนานาประเทศ เขาก็ยินดี ต่างชาติเข้าใจหมด เว้นแต่คนในประเทศไม่เข้าใจ ผมประกาศแล้วว่า ทุกอย่างเป็นไปตามโรดแม็ป มีทหารได้อะไรมากกว่าที่คิด ทหารไม่มีค่าย ไม่มีแบ่งขั้ว กระแสปฏิวัติซ้อนผมไม่กลัว ใครพร้อมยกมือมาเลย อย่าไปเชื่อพวกยุแยงตะแคงรั่ว ไม่มีใครอยากได้ตำแหน่งอะไรทั้งนั้น ทุกคนที่เข้ามาเป็นคนดี อย่าดูถูกหัวใจทหารมากเกินไป ทุกคนช่วยเหลือกัน ทำเพื่อประเทศชาติบ้านเมือง ดังนั้น อย่าดูถูกน้ำใจทหาร พล.อ.ประยุทธ์ กล่าว,พล.อ.ประยุทธ์ กล่าวอีกว่า วันนี้ทุกคนทำงานหนัก เพราะปัญหาสะสมมาเป็นเวลานาน นี่คือ สาเหตุที่ต้องมีรัฐธรรมนูญฉบับใหม่ ฉะนั้นขอให้พวกเราทุกคนไปสร้างความเข้าใจว่า รัฐธรรมนูญฉบับใหม่จะแตกต่างกับฉบับที่แล้ว เพราะมีเรื่องการปฏิรูปทุกอย่างภายในประเทศ ส่วนคนที่พยายามป้ายเรื่องทุกอย่างให้กับประเทศ ตนถามว่า เป็นคนไทยหรือไม่ ที่นี่เป็นดินแดนศักดิ์สิทธิ์ ที่พวกเราทุกคนต้องช่วยกัน ตนอยากจะพูดตรงนี้ยาวๆ ในหมู่พี่น้องทหารด้วยกัน เพราะอยากจะคุยกับใครสักคนที่เข้าใจเรา มันเป็นภาระความรับผิดชอบที่กดดันตนทุกวัน เราเลยต้องทำงานหนักเพื่อให้คนเข้าใจ และต้องวางรากฐานทุกอย่าง,พล.อ.ประยุทธ์ กล่าวว่า หลายปีที่ผ่านมาระบบราชการเสียหาย ดังนั้นเราจึงต้องมีเรื่องการปฏิรูป การใช้จ่ายงบประมาณ การบูรณาการทำงาน การสร้างคุณธรรม จริยธรรม ถือเป็นสิ่งสำคัญ การทำงานต้องให้เสร็จให้ได้ในปี 2560 ส่วนเรื่องใดที่เป็นเรื่องระยะยาว ต้องนำไปใส่ในสภาปฏิรูปประเทศ เพื่อดำเนินการต่อ ส่วนสภานิติบัญญัติแห่งชาติ มีหน้าที่ออกกฎหมายและคณะกรรมการร่างรัฐธรรมนูญ ต้องมองที่เป็นเรื่องระยะยาว ต่อจากนี้เราจะมียุทธศาสตร์ประเทศ 20 ปี เพื่อให้มีอนาคตข้างหน้า ไม่ใช่สะเปะสะปะ ต้องมีความชัดเจนในแต่ละเรื่อง ขึ้นอยู่กับพวกเราที่จะกำหนดประเทศ ไม่ใช่เฉพาะใครคนใดคนหนึ่ง หรือ นักการเมือง สร้างกรุงโรมที่ว่ายาก แต่สร้างประเทศไทยให้แข็งแรงยากกว่า,เพราะยังมีคนทำร้ายกันเองอยู่ ที่ผ่านมามี ดร.คนหนึ่ง อ้างว่า รู้จักผมและรองนายกฯ เพื่อต้องการเอาโครงการต่างๆ แต่ตอนนี้ผมรู้แล้วว่า เป็นใคร ปัญหาคนของเรา คือ ไม่ซื่อสัตย์ ไม่รักษาสิทธิประโยชน์ของตัวเอง โกงไปหมด วันหน้าคงอยู่ไม่ได้ในประเทศไทย เราต้องสร้างความเป็นปึกแผ่นให้ได้ ประเทศชาติสำคัญที่สุด ไม่ชอบผม ไม่ชอบรัฐบาลก็ได้ แต่ต้องชอบประเทศไทย พล.อ.ประยุทธ์ กล่าว,ผู้สื่อข่าวรายงานว่า ทั้งนี้ ศิษย์เก่าที่มีผลงานดีเด่นและทำคุณประโยชน์ให้แก่ประเทศชาติมูลนิธิศิษย์เก่า ร.ร. เตรียมทหาร ได้พิจารณามอบรางวัลเกียรติยศจักรดาว ให้แก่ 1. พล.อ.ปรีชา จันทร์โอชา ปลัดกระทรวงกลาโหม (ตท.15) 2. พล.อ.ธีรชัย นาควานิช ผบ.ทบ.(ตท.14) 3. พล.ร.อ.ณะ อารีนิจ ผบ.ทร.(ตท.15) 4. พล.อ.เพิ่มศักดิ์ พวงสาโรจน์ (ตท.2) ในสาขาบริหารการปกครองและเสริมสร้างความมั่นคงฯ,5. พล.ร.อ.ยุทธนา ฟักผลงาม (ตท.12) สาขาการวิจัย 6. พล.อ. ไพบูลย์ คุ้มฉายา (ตท.15) สาขาบริหารการปกครองและเสริมสร้างความมั่นคงฯ 7. พล.อ.ทวีป เนตรนิยม (ตท.16) สาขาพัฒนาสังคม 8. พล.ต.วัฒนชัย คุ้มครอง (ตท.19) สาขาการทหาร 9. พล.ร.ต.สมัย ใจอินทร์ (ตท.22) สาขาวิทยาศาสตร์เทคโนโลยีและสิ่งแวดล้อม 11. พ.อ.สรรพชัย หุวะนันทน์ (ตท.26) สาขาวิทยาศาสตร์เทคโนโลยีและสิ่งแวดล้อม,นอกจากนี้ ยังมีรางวัลจักรดาวสดุดี ในปี 2559 และรายชื่อศิษย์เก่าเตรียมทหารที่ได้เสียสละชีวิตจากการปฏิบัติหน้าที่ราชการ ได้แก่ เตรียมทหารที่ได้เสียสละชีวิตจากการปฏิบัติหน้าที่ราชการ 3 คน คือ 1. พล.ร.อ.สาทิพ จิตนาวา เตรียมทหารรุ่นที่ 30 โดยมี คุณธีราพร จิตนาวา ภรรยา รับรางวัลแทน 2. พล.ร.อ.สกนธ์ ชัยวนนท์ เตรียมทหารรุ่นที่ 35 โดยมี คุณสุวรรณา ชัยวนนท์ มารดา รับรางวัลแทน โดยทั้ง 2 นาย เสียชีวิตจากอุบัติเหตุรถยนต์ ในขณะร่วมคณะ พล.ร.อ.ธนะรัตน์ อุบล รอง เสธ.ทหาร ที่สุราษฎร์ธานี เมื่อปลายปี 58 และ 3. น.อ.อ.นพนนท์ นิวาศานนท์ เตรียมทหารรุ่นที่ 45 หรือ น้องเอฟ นักบิน F16 ที่เสียชีวิต จากเครื่องบินตก เมื่อ ก.พ. ปี 58 โดยมี น.อ.ท. เฉลียว นิวาศานนท์ บิดา รับรางวัลแทน
นายกฯ วอนทุกฝ่ายร่วมมือปฏิรูปประเทศ ชี้ ประชาธิปไตยสร้างมาหลายปีไม่สำเร็จ ยังต้องใช้ไม้ค้ำพยุง ย้ำเป็นไปตามโรดแม็ป เชื่อ มีทหารได้อะไรมากกว่าที่คิด ยัน ไม่กลัวกระแสปฏิวัติซ้อน ท้าใครพร้อมทำยกมือขึ้น
ประยุทธ์ จันทร์โอชา,นายกรัฐมนตรี,ประชาธิปไตย,โรดแม็ป,วันสถาปนาโรงเรียนเตรียมทหารครบรอบ 58 ปี,ปฏิวัติซ้อน,หัวหน้า คสช.,ประวิตร วงษ์สุวรรณ,ข่าว,ไทยรัฐออนไลน์,ข่าวการเมือง